<classify> WANAFUNZI 8,253 kati ya 25,506 waliodahiliwa kwenye vyuo vikuu zaidi ya kimoja nchini katika awamu ya kwanza na ya pili, hadi jana hawajathibitisha udahili wao, huku zikiwa zimebaki wiki chache kwa vyuo kuanza mwaka mpya wa masomo wa 2018 19.Akizungumza na gazeti hili jana jijini Dar es Salaam, Katibu Mtendaji wa Tume ya Vyuo Vikuu Tanzania TCU, Profesa Charles Kihampa alisema hadi juzi mchana wanafunzi takribani 17,252 kati ya 25,506 waliodahiliwa kwenye vyuo zaidi ya kimoja, walikuwa wameshathibitisha udahili wao.Profesa Kihampa alisema uthibitisho huo unafanywa na mwanafunzi kupitia mfumo maalumu ambao waombaji wametumiwa namba kwa ajili ya kuthibitisha chuo anachokwenda kati ya hivyo alivyopata na anapokamilisha taarifa yake huonekana moja kwa moja kwenye mtandao.Hadi jana mchana wanafunzi 17,251 kati ya 25,506 wa chaguo la kwanza na la pili waliokuwa wamepata chuo zaidi ya kimoja walishathibitisha kwenye chuo kimoja, wanafunzi 8,253 walikuwa hawajathibitisha, alisema.Profesa Kihampa alisema idadi hiyo inaweza kuongezeka au kupungua kwa baadhi ya vyuo vinafanya udahili hadi chaguo la tatu kulingana na idadi ya wanafunzi waitakayo kwenye kozi walizonazo, hivyo upo uwezekano wa wanafunzi kudahiliwa kwenye chuo zaidi ya kimoja. Alisema hivi sasa TCU iko kwenye mchakato wa kufanya tathmini kujua idadi ya wanafunzi ambao hawajathibitisha udahili wao kwenye awamu ya kwanza hadi ya tatu ili kufahamu nafasi zilizo wazi.  <topic>: kitaifa 